**ปิยรัฐ จงเทพ** (เกิด 23 ตุลาคม พ.ศ. 2533) ชื่อเล่น **โตโต้** เป็นนักการเมืองชาวไทย สมาชิกสภาผู้แทนราษฎรกรุงเทพมหานคร สังกัด พรรคก้าวไกล และเป็นอดีตนักกิจกรรมเคลื่อนไหวทางการเมืองที่มีชื่อเสียงจากเหตุการณ์ฉีกบัตรลงประชามติร่างรัฐธรรมนูญในปี พ.ศ. 2559 และเขาเป็นหัวหน้ากลุ่มการ์ดที่มีชื่อว่า We Volunteer หรือการ์ดวีโว่ในการประท้วงในประเทศไทย พ.ศ. 2563–2564

ประวัติการศึกษา
---------------

* ประกาศนียบัตรวิชาชีพชั้นสูง (ปวส.) ช่างไฟฟ้ากำลัง วิทยาลัยเทคโนโลยีสยาม (เกียรตินิยมอับดับ 1)
* ปริญญาตรี ครุศาสตร์อุตสาหกรรมบัณฑิต สาขาวิศวกรรมไฟฟ้า มหาวิทยาลัยเทคโนโลยีพระจอมเกล้าพระนครเหนือ (ปัจจุบันสาขานี้ถูกยกเลิกไปแล้ว)

การทำงาน
--------

* พ.ศ. 2557-2561 - ช่างเทคนิคสายอากาศ การไฟฟ้านครหลวง เขตบางนา
* พ.ศ. 2562-2563 - ผู้ชำนาญการประจำตัว สส. รังสิมันต์ โรม
* พ.ศ. 2562-2563 - ผู้ประสานงานฝ่ายเครือข่าย พรรคอนาคตใหม่

### การเมือง

ในปี พ.ศ. 2553 เกิดเหตุการณ์ชุมนุมทางการเมืองของแนวร่วมประชาธิปไตยต่อต้านเผด็จการแห่งชาติ ปิยรัฐในขณะนั้นศึกษาอยู่มหาวิทยาลัยชั้นปีที่ 1 เดินทางไปสังเกตการณ์การชุมนุม และตัดสินใจเข้าร่วมเคลื่อนไหวกับกลุ่มคนเสื้อแดง เมื่อเจ้าหน้าที่เข้าสลายการชุมนุม เขาจึงเข้าไปหลบอยู่ที่วัดปทุมวนาราม

หลังการรัฐประหารในปี พ.ศ. 2557 ที่นำโดยพลเอก ประยุทธ์ จันทร์โอชา ปิยรัฐและเพื่อนร่วมอุดมการณ์ได้ออกมาทำกิจกรรมต่อต้านการรัฐประหาร และหนึ่งในกิจกรรมที่เริ่มทำให้ปิยรัฐเริ่มเป็นที่รู้จัก คือกิจกรรมต่อต้านศาลทหารในปี พ.ศ. 2558 เขายังเรียกร้องให้จัดการเลือกตั้งโดยใช้ชื่อว่ากลุ่มคนอยากเลือกตั้ง ซึ่ง หนึ่งในนั้นมี รังสิมันต์ โรม เป็นแกนนำ

ในวันที่ 9 พฤศจิกายน พ.ศ. 2561 ปิยรัฐเดินทางมาเขียนใบสมัครเป็นผู้สมัครรับเลือกตั้งสมาชิกสภาผู้แทนราษฎร สังกัดพรรคอนาคตใหม่ และผ่านกระบวนการคัดเลือกได้เป็นผู้สมัครสมาชิกสภาผู้แทนราษฎร เขต 1 จังหวัดกาฬสินธุ์ อันเป็นจังหวัดบ้านเกิดของเขาเอง แต่ไม่ได้รับเลือก โดยปิยรัฐได้ 17,800 คะแนน เป็นอันดับที่ 3

ในปี พ.ศ. 2563 เกิดการชุมนุมประท้วงรัฐบาลพลเอก ประยุทธ์ จันทร์โอชา ปิยรัฐได้สร้างกลุ่มการ์ดที่มีชื่อว่าวีโว่ หรือ We Volunteer ขึ้นมา โดยมีวัตถุประสงค์เพื่ออำนวยความสะดวกและรักษาความปลอดภัยผู้ชุมนุม โดยเขาเป็นหนึ่งในแกนนำสำคัญของการชุมนุม และถูกดำเนินคดีมากมาย ไม่ว่าจะเป็นคดีมาตรา 112, คดีรื้อลวดหนามที่บริเวณแยกอุรุพงศ์, คดีอั้งยี่-ซ่องโจร, และคดีฝ่าฝืนพรก.ฉุกเฉิน

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 ปิยรัฐลงสมัครรับเลือกตั้งในเขตพระโขนง-บางนา กรุงเทพมหานคร สังกัดพรรคก้าวไกล โดยพรรคก้าวไกลได้ชี้แจงถึงสาเหตุที่ส่งเขาลงสมัคร แทนนายสมเกียรติ ถนอมสินธุ์ สมาชิกสภาผู้แทนราษฎรคนปัจจุบันซึ่งสังกัดพรรคก้าวไกลในขณะนั้นว่า นายสมเกียรติไม่ผ่านเกณฑ์การประเมินของคณะกรรมการคัดเลือกของพรรคและกรรมการบริหารพรรค อีกทั้งนายปิยรัฐยังใช้ชีวิตอยู่ในพื้นที่และมีผู้สนับสนุนอยู่จึงมีความเหมาะสมมากกว่า

3 เมษายน พ.ศ. 2566 ปิยรัฐได้รับการรับรองจากคณะกรรมการการเลือกตั้งประจำเขตพระโขนง-บางนา หลังจากที่ถูกร้องว่า เป็นผู้ไม่มีคุณสมบัติลงสมัครรับเลือกตั้งสมาชิกสภาผู้แทนราษฎร เนื่องจากเคยศึกษาในสถานศึกษาที่ตั้งอยู่ในจังหวัดที่สมัครรับเลือกตั้ง เป็นเวลาติดต่อกันน้อยกว่า 5 ปีการศึกษา

และต่อมา ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้รับชัยชนะในการเลือกตั้งด้วยคะแนนเสียง 47,225 คะแนน

#### สมาชิกสภาผู้แทนราษฎร

ปิยรัฐได้รับเลือกตั้งเป็นสมาชิกสภาผู้แทนราษฎรทั้งหมด 1 สมัย

1. การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 กรุงเทพมหานคร สังกัดพรรคก้าวไกล

คดีความ
-------

7 สิงหาคม พ.ศ. 2559 ปิยรัฐได้ทำการฉีกบัตรเลือกตั้งในวันออกเสียงประชามติร่างรัฐธรรมนูญฉบับปี 2560 ที่คูหาเลือกตั้งเขตบางนา พร้อมตะโกนว่า"เผด็จการจงพินาศ ประชาธิปไตยจงเจริญ" เนื่องจากไม่เห็นด้วยและไม่พึงพอใจในเนื้อหาของรัฐธรรมนูญเป็นอย่างยิ่ง เพราะเป็นรัฐธรรมนูญที่ออกมาภายใต้การควบคุมสิทธิในการแสดงออกของพลเมืองจากรัฐบาล คสช.ในขณะนั้น ทำให้เขาถูกจับกุมและดำเนินคดีทันทีหลังจากฉีกบัตรลงประชามติ และถูกตัดสินความผิดที่ศาลอาญาพระโขนง โดยศาลพิพากษาจำคุก 2 เดือน ปรับ 2,000 บาท โทษจำคุกรอลงอาญา 1 ปี

ปิยรัฐถูกดำเนินคดีในข้อหาหมิ่นประมาทพระกษัตริย์ฯ ตามประมวลกฎหมายอาญา มาตรา 112 และข้อหาตาม พ.ร.บ.คอมพิวเตอร์ฯ มาตรา 14(3) โดยถูกกล่าวหาว่าเป็นผู้จัดทำป้ายไวนิลวิจารณ์การจัดหาวัคซีนโควิด-19 ของรัฐบาล แล้วใส่ข้อความที่เป็นการหมิ่นประมาทรัชกาลที่ 10 และโพสต์เผยแพร่ภาพป้ายดังกล่าวที่ติดตั้งอยู่ข้างทางใน อำเภอยางตลาด จังหวัดกาฬสินธุ์ โดยถูกฝากขังเป็นเวลา 33 วัน ก่อนจะได้รับการประกันตัว

อ้างอิง
-------

1. ↑  หนึ่ง (2023-09-22). "'สส.โตโต้' แจงยิบหลัง ปปช. เปิดทรัพย์สินรวย 6.5 ล้าน มีรถ 5 คันราคารวม 1 ล้าน".
2. ↑  "ประวัติ โตโต้ ปิยรัฐ ว่าที่ ส.ส.เขตพระโขนง บางนา อดีตนักกิจกรรมการเมือง". *www.thairath.co.th*. 2023-05-15.
3. ↑  "ปิยรัฐจงเทพ". *election66.moveforwardparty.org*.
4. ↑  "เส้นทางชีวิต 'โตโต้' แม่ทัพการ์ด WeVo ผู้ผ่านสมรภูมิพฤษภาอำมหิต ปี '53 / บทความพิเศษในประเทศ". *matichonweekly.com*. 2021-02-22.
5. ↑  ""รังสิมันต์ โรม" สมัคร ส.ส.พรรคอนาคตใหม่ ท้าสู้เผด็จการ". *Thai PBS*.
6. ↑  ""รังสิมันต์ โรม" สมัคร ส.ส.พรรคอนาคตใหม่ ท้าสู้เผด็จการ". *Thai PBS*.
7. ↑  "ประวัติ โตโต้ ปิยรัฐ ว่าที่ ส.ส.เขตพระโขนง บางนา อดีตนักกิจกรรมการเมือง". *www.thairath.co.th*. 2023-05-15.
8. ↑  "'ผมยังเชื่อว่ามีทหารและตำรวจฝั่งประชาธิปไตย' คุยกับ ปิยรัฐ จงเทพ หัวหน้าการ์ด WeVo". *The MATTER* (ภาษาอังกฤษแบบอเมริกัน). 2021-02-23.
9. ↑  "อัยการยื่นฟ้อง "โตโต้-ปิยรัฐ" อดีตหัวหน้าการ์ดกลุ่ม WeVo โพสต์หมิ่นเบื้องสูง". *mgronline.com*. 2021-11-30.
10. ↑  "อัยการสั่งฟ้อง 'ก๊วนวีโว่' รื้อลวดหนาม ขัดขวางจนท. ขอให้นับโทษ 'โตโต้' ต่ออีกหลายคดี". *Thai Post | อิสรภาพแห่งความคิด* (ภาษาอังกฤษ).
11. ↑  "ฝากขัง 'โตโต้'กับพวกรวม 15 คน ข้อหา 'อั้งยี่-ซ่องโจร'". *bangkokbiznews*. 2021-03-08.
12. ↑  "โตโต้-ปิยรัฐ หัวหน้าการ์ดวีโว่ กับพวกรวม 16 คน ถูกตั้งข้อหาผิด พ.ร.ก.ฉุกเฉิน หลังไลฟ์ขายกุ้ง". *BBC News ไทย*. สืบค้นเมื่อ 2023-11-04.
13. ↑  หยู (2022-09-10). "'ก้าวไกล' แจงส่ง 'โตโต้' เด็กเส้นธนาธร ลงส.ส.เขตพระโขนง อ้างคนเก่าไม่ตอบโจทย์!".
14. ↑  ‘โตโต้’ แนะนำตัวชัด ‘เข้ามาเป็นจุดอ่อนพรรค ก.ก.?’ อ้อนชาวพระโขนง-บางนา ขอเป็นตัวแทน ‘สู้อีกบทบาท’ มติชน
15. ↑  ""โตโต้ ปิยรัฐ"เฮ กกต.ไฟเขียวเป็นผู้สมัคร ส.ส.กทม. เขต 23 ไร้ปัญหาการศึกษา". *thansettakij*. 2023-05-08.
16. ↑  "ครึ่งเช้าลงประชามติพบฉีกบัตรแล้ว 7 ครั้ง ส่วนใหญ่เข้าใจผิด". *Thai PBS*.
17. ↑  "ฎีกา พิพากษายืน คุก 4 เดือน ปรับ 4 พัน "โตโต้-ปิยรัฐ" ฉีกบัตรประชามติ". *www.thairath.co.th*. 2020-07-21.
18. ↑  "ฐานข้อมูลคดีสิทธิเสรีภาพ". *database.tlhr2014.com*.

แหล่งข้อมูลอื่น
---------------

* ปิยรัฐ จงเทพ ที่เฟซบุ๊ก
* ปิยรัฐ จงเทพ ที่เอกซ์